정조 13년 · 목
具翼善冠袞龍袍陞座承旨閣臣入庭行禮各就位大臣以下應參諸臣入庭分東西行禮訖以次陞殿予曰日前卿等或陳箚或尋單正以愼節爲念矣今日俱登筵席可知良已殊可幸也左議政李性源曰箚批鄭重昨又有下詢不敢引入强疾參班矣右議政蔡濟恭曰臣則年病實無可强之勢日前長單非出餙讓封還之恩逈出常格他不暇顧雖不得不入來名爲大官乍入旋出則其將損國體而駭聸聆誠不勝惶悚矣予曰卿等昔疾今愈何必更爲辭巽乎性源曰臣之昏憒衰病實無承佐之望首席久曠國事可悶枚卜元輔區區之望也予曰官不必備惟其人在庶官猶然況大官乎見今原任皆是老病之人雖欲備員亦末由也卿等二人協心共貞則何憂乎國事廟謨也歲首常參廟務亦多陳之可也性源曰各道習操狀啓今將稟處矣予曰此則以草記爲之性源曰宇鎭已結案未伏法之罪人也王章久屈致有通書京洛之擧將不知釀出何許變怪至於時偉關係何如八域臣民腐心痛骨四載如一日殿下何所惜於此輩而一味㴠貸乎丙丁以來亂逆層生隄防漸壞蓋由霜雪肅殺之威有欠故耳予曰歲首初筵宜有好說話何爲此陳談乎鄭駿采事處分傳敎卿等見之乎活譽之弊甚於貪饕云者果非虛語雖以昨日試射時事言之許多奸弊不一而足而騎判及別將了不察飭甚至於帳殿現露之境不得不略加處分此雖小事可知近日紀綱之無餘地矣駿采之駭擧決非常性人所爲而今若懲羹於駿采一味任他則其流之弊又將如何性源曰鄭駿采事取見本道査啓諸條濫刑俱極駭悖濟恭曰其中麥芒抹口前所未聞矣性源曰臣亦曾見駿采意謂良善矣其所濫刑如是駭妄曾所不意矣予曰鋸耳等事果未知其眞箇如此而蓋因籍口於藏刑自犯駭妄之擧故曲加寬典罪止於此矣大抵近日痼弊無出於姑息要譽四字上自朝廷下至官長無一任怨做事之人專出工謀免謗之計此無乃近日所謂疏通之政反爲上行下效之口實耶鄭駿采處分傳敎中已示予本意朝臣果能體認否至於銓官則責任何如將任則地處自別而此習滔滔莫可矯捄昨日試射時事亦其一也右相頃日所奏中故相李浣事豈非將臣之所當鑑法處乎性源曰昨日禁軍之干科未及詳聞而禁衛哨官伏地萬萬無嚴纔已草記請汰矣予曰此輩尤何足責軍習民心之馴致此境莫非在上者之過從今以後自卿等着意對揚一心蕫飭期有丕變實效也然雖廷臣之尋常推罷卿等猶且趑趄爲卿等慨然也性源曰此莫非如臣昏憒忝居重任之致惟冀從速備員仍蒙長暇矣予曰以卿等二人之地望才力苟欲悉心對揚寧或不逮其勿過讓予曰刑判新資果善爲之矣性源曰果然矣予曰向於摛文院入侍時卿與徐判府金判府同登筵席而刑判以卿等同年而尙在亞卿之列予果惜其潦倒矣刑判之先卿屢經是職著績甚多而以久任擧職之故見嫉於厚謙至於遭彈之境此則右相必記之矣濟恭曰臣果記有之矣予曰頃筵亦有下敎而雖欲大蕩大鎔多寡太不適寡中參用徒近戲擧使一人兼十人之事行百人之職亦無以排比凡事不始則已已始之擧豈可苟循近俗粉餙之習乎昨冬雖有兩亞卿陞擢皆是銓曹久次在朝廷別無新得人之效正三品中可合陞品者卿須指陳性源曰俯詢之下臣不敢單擧李鼎揆則先正後裔地望旣別丁範祖則素有文名資歷亦優惟在聖簡矣予曰李鼎揆以先正後孫何時不可爲今雖爲之無異於堂錄一窠屬之嶺人以效塞責之弊習而且聞海邑治蹟未可以才諝言前此如李世澤李憲默等諸人非不資躋卿月而上京從宦之時甚罕何益於任事乎丁範祖以其地處也文學也何靳一資而國子纔通驟陞宜念雖少遲遲嗣後文詞之任卽當來物此二人且置之更擧此外他人好矣因此而有示意者屢典州郡已試才諝相貌好人品好者有之阿此悅彼隨時適宜惟恐行止之崖異卽近日工謀之通患而衆咻如沸至徹予聽至今未聞反是之跡況年前所遭不惟脫空而已以此拘枳亦出於吹覓無疵瘢有執守用之未必無助於警俗者有之求之何患無其人乎性源曰聖意所在臣亦仰認權▣兪恒柱果亦可合矣予曰右相亦陳所見濟恭曰左相旣有陳達臣何敢有無於其間乎予曰旣問於卿等行副司直權▣兪恒柱幷陞資性源曰今日新擢兩人儘爲可合而或不無少偏之歎臣亦有欲爲擧似之人矣予曰誰也性源曰柳焵之地處久次亦合陞擢金翊休又爲其次矣予曰此二人亦好而必以兩人對擧亦近用意今當陶鎔恢蕩之時何必復踵例套乎卿言旣如此欲擢一人則當先何人乎性源曰然則柳焵似好矣濟恭曰臣意亦如左相意矣予曰此外如更有可合陞擢之人竝擧無妨矣性源曰李時秀徐鼎修纔已陞資且於一番常參亦不必多數陞擢矣予曰此則不必然古亦有一日內七人陞擢之例矣性源曰右相之意似以多人爲持難矣予曰然則柳焵亦姑置之以待後日尙未晚矣○性源啓言議號命下時原任大臣例皆參聞而主其事者館閣也今番宣禧宮議號時只一弘文提學進參藝文提學李命植昨年公會一例不進似緣實病而奎章閣提學金鍾秀諸司貶坐本閣會圈連爲進參獨於伊日無端違牌事體極爲未安時日雖久不可無警請施以罷職之典敎以從後聞其事實勢似然矣勿罷又啓言朝廷之尊嚴紀綱等威也少忽則凌犯之患作焉昨年全州樵民因一微事白晝聚黨毀撤人家迫脅官長此實無前之變怪近又聞豐基民因還穀準折代捧事班戶數十人招聚無賴輩突入官庭詬辱該倅罔有紀極云全州卽大都會嶺南是鄒魯鄕而人心俗習之獰頑無異於年前衿川事此卽方伯守令不能彈壓撫馭之失而臣意則不必加罪適中頑民之計分付兩道道臣兩邑作挐民一一摘發分輕重嚴刑遠配其中首倡者各一人施以一律使頑俗知有朝廷紀綱之嚴恐不可已矣詢于右相濟恭曰昨年全州事臣亦有聞而至於豐基今番事未及聞知矣民之作挐官門亦有許多般分數令道伯詳査委折狀聞後處決好矣敎曰旣關紀綱又關風化勿論極律次律不施於此等亂民而何爲爲先令道伯親執詳査區別首從論理報來後卿等更爲覆啓稟處又啓言三年大比登民之數國之大政而有司之臣視以例常未檢生齒之實數徒作每式之爛紙都下坊役之不均諸道軍丁之難充職此之故至於買復養戶豪右之兼幷漸廣一人兩籍科場之淆雜日甚流徙之失業姦宄之托跡皆由籍法之多紊今當式年另飭京兆及八道兩都俾無一戶僞增一人混漏從後摘發抵罪之弊事請預爲知委從之○濟恭啓言臣於日前肅拜靈壽閣奉審御帖肅廟己亥館閣之臣奉敎撰序文而中有先大王潛邸時爵號及御諱而不付紅籖似因有聖敎而然而今則事體與前大異臣意則分付該曹後日奉審時付紅籖恐是不可已之事矣從之又啓言臣頃在藥院湯劑議定時有追念者敢此仰達矣故校理朴在源頃年一疏其言則見施其身則窮死有識之論無不愍惻年前臺批許以從當貤贈而成命尙不下請分付該曹亟擧贈職之典敎曰朴在源事伊時不能加奬至今尤悔向來臺疏後姑未下敎蓋有待耳卿言際又如此依卿請特爲贈職又啓言臣每欲以聖堂倉痼弊陳達而迄未果矣蓋咸悅本倅專管屬邑漕米捧上之政故所謂執錢之稱自前有之本邑則有高價權取之利他民則有米直倍納之怨而又以漕卒皆是咸悅居民故雖麤劣還米不敢不受而載之以致京倉無面之害反及於邑民如欲釐革此弊道臣輪定屬邑中守令指名狀聞使之擧行則執錢之弊或可自祛以此定式仍卽行會以爲遵行之地恐合事宜請詢問曾經道臣而處之詢于左相性源曰臣意則依右相所奏令道臣就本倉所屬十邑中擇得强幹一守令差定差員專責漕政則可革執錢之弊事先爲關問本道待回報始爲行會而方當捧上之時不可遲待往復今年則先令定差員擧行差員又如有弊則道臣追後陳聞期於爛商釐革似好矣敎以曾經道伯各陳所見戶曹判書徐有隣曰湖南三漕倉之弊曾已筵稟發關聖堂倉卽居其一而大抵本縣之權利民人之倍納誠爲痼弊守令得人巡營察飭則不無一時之效而如欲永加釐革恐不可不別般變通矣刑曹判書沈頥之曰臣待罪湖藩時以差員輪回事因備局關問而有所往復者矣稅邑民人難於負戴本無以米自納之事八結戶首都聚錢兩貿納於漕倉於是乎邑守有官穀出賣之弊吏屬有預貿射利之奸而近年以來此弊播聞於道內故稅官之稍欲自好者不欲冒犯營門若痛禁則庶可捄正而至於下輩之暗地操縱乘時權利之習猝難禁革差員若或輪回則官家執錢雖可捄正吏輩奸竇如印一板他倅察弊反遜本邑此事善否專在稅官之得人不在差員之輪定矣敎曰係是民隱之大者依左右相所奏卽爲出擧條行會本道無嫌來頭銷刻先自今年改規如是之後更察有弊無弊使之從所聞狀聞事一體申飭行會又啓言北關鹿茸之價逐歲增加民邑無以支堪故臣頃年待罪北營時一對價定以八十兩此外毋得增加之意嚴飭審藥歸後聞之則不無其效近來其弊轉劇甚至於一對之價爲四五百兩云此莫非審藥居間操縱北茸則不許封進直以價本徵納而各邑旣無出處則不得不年年勒責於民間決不可不一番刷滌以爲防奸竇息民肩之道而遙度之言恐不能一一中窾申飭北路御史爛商捄弊之策從速狀聞後稟處恐合事宜矣性源曰鹿茸之價豈有昔廉今踊之理直是審藥輩操縱日甚奸弊多端以致斂民無節也依右相所奏行關北路嚴査痛懲使奸細之流不敢復踵前習好矣從之敎曰年前聞南北關此弊必欲釐弊屢有歷詢伊後至有前道臣李命植在任時論理報備局之擧定式以來南關果有一分之效乎卿之所言雖指北關南關一向無弊亦難保其果然自本司拔例嚴飭道伯御史處今番則除尋常痛革快祛直以釐弊形止使之狀聞如是而來頭弊復若前自釐弊之道伯繡衣難免重勘曾聞矣奸之弊不獨在於審藥專在營裨之作俑尤豈非責在監司乎此後繡衣暗行先從此一事叩其蘇弊有無萬一有犯先從營裨付之南北關帥臣大會民人嚴棍徇衆道內極邊勿限年定配道伯施以制書之律以卿擧條及批旨貢茸地方揭板仍又載之繡衣齎去節目期有永久遵行之實效使北民得以息肩又啓言數年以來各司不得開坐故雖以金吾事言之罪囚之不得捧供而依本律處之者時或有之罪不至甚重而竄謫經歲人以爲冤者亦不無其人在新歲導迎之政宜有疏釋之道矣敎曰以卿所聞知指名以奏濟恭曰金載億以衙客捧賂於差任事也崔光璧以勅錢虛留事也沈樂洙以不赴外任事也被謫或三年或二年而況先璧有稱冤之言載億樂洙所坐俱不深重矣敎曰卿言好矣一竝放送因此思之似此之類必多有之侍從以上在謫人書入稟旨沈樂洙旣放則兪岳柱不可獨漏亦爲放送可也性源曰兪岳柱事臣所未詳而以昨年承旨之宣示册子觀之罪名至重不可遽議疏釋矣敎以然則量移可也又啓言北路竄謫五儒臣事臣意以爲朝家刑政不無斑駁之嫌矣趙鎭宅旣與五人同罪一體之人也鎭宅旣遭故歸葬病又沈綿有難還發配所則五人亦當同被放送之典而終不免有不均之歎況今又經劌宜有疏釋之道矣敎曰卿言雖如此前領相旣不入侍今日幷宥未知如何況尙未放送亦非獨爲前領相地也其箚辭甚駭然故耳左相之意何如性源曰鎭宅雖曰同罪遭故先宥未必爲斑駁之歸而五人竄配旣已經年且當北路歉荒不無主客俱困之慮一體疏釋似好矣敎曰伊時擧措雖甚可駭今已經歲卿言又以民弊爲言事件比前稍異然則量移可也濟恭曰雖曰量移刑政之不均則同矣敎以然則放送又啓言京外藏刑已過數年無論狀啓與報牒以待用刑三字結辭者不知其數矣此後用刑之時若一一追勘則不特不勝其騷擾亦非所以導揚和氣之道其中罪犯之不得不刑訊者外一倂蕩滌以示朝家寬大之典恐似無妨矣詢于左相性源曰其中亦恐有不可一例蕩滌者令該堂詳考去取似好矣從之敎以一律外蕩滌雖於次律關係甚重自下不敢擅便判堂就議大臣稟處外方則一幷後錄狀聞事分付○有隣啓言近來田政極其紊亂二十年一改量之規廢閣不行減結之歎白徵之冤實由於此頃因傳敎分付諸道方始量田而北關則茂山一邑纔已改量嶺南則金海等邑次第始量而他道則擧行形止姑未報來者事甚稽忽量田旣係民國大政値此稍豐之時不容少緩北關嶺南外諸道另加申飭量宜擧行俾有實效事請分付從之○惠堂李在簡啓言臣於昨年歲初以高陽乙巳條結錢未收事仰請守令拿處蒙允拿處後保放仍爲放釋而未收則尙今不納蓋聞推諉於交承而自本道指名現告之後推諉不納事極寒心當該守令請更令該府拿問處之敎以極爲駭然依爲之畢捧後勘放在簡以判尹啓言卽接中部奉事鄭在中所報則故庶尹閔百祿妻李氏年今八十見漏於歲饌抄啓有此追報云該部擧行極爲駭然請當該部官拿處李氏歲饌依例題給從之○吏曹判書李▣啓言金德齡夫妻竪碑雙旌之命寔出於樹風奬節之盛意夫人職御特以贈貞敬夫人書下所當以此書領敎旨而第金德齡贈職卽是資憲兵判則有違從夫職之例而事係特恩臣曹不敢擅便何以爲之敎曰然則就此表閭之前且遵已行之例忠壯資級以從一品今日政下批○兵曹判書李文源啓言本曹一軍色木品殆不成樣故纔已申飭諸道而此非但本曹所捧之麤劣而已均廳給代木亦是尺短升麤若値木賤之時則一疋之價不能當二兩錢朔下與雇價上下時不無稱冤之弊用餘留置者則抛棄腐傷便作無用之物此甚可悶自今爲始每當給代木邊以純錢移來恐合事宜請下詢廟堂定式遵行敎曰惠堂亦陳所見在簡曰近年選武布以錢代捧故兵曹給代皆以純錢而均廳木儲本來不足以錢定式別無所損矣從之又啓言宣傳官具達遠年紀已晚身病又重莫重傳命之地有難供職云請今姑改差敎以相換性源曰兵判雖以改差措辭而當初以相換爲請有違格例恐不宜許其相換請宣傳官則改差兵判則推考敎曰卿言好矣依爲之無罪則無罪待後窠調用○禮曹判書沈豐之啓言四書講小學講自四學各抄十人大司成合講試取八人幷赴生進覆試載在法與而近來四學之抄報成均館者每不滿原額雖以昨年言之四書講抄報只是十人小學講則初無一人抄報者故合講時以四書被抄者十人試取入格爲五人非但有違科制臨時闊狹便成謬例請申飭成均館無得互相推移無違十人中取一人之規性源曰十人中五人人格小學講一窠移用俱不成試體禮判旣已筵奏不可不釐革矣濟恭曰抄報十人入格五人豈有如許科制乎當初設法以四十人取四人從今以後假令被抄者爲十人則只取一人俾無違於十一之法好矣敎曰依卿所奏此後無廢十取一之規豐之以堤堰堂上啓言農務備旱之要莫先於修築堤堰迨此春水未生之前預令儲水然後可資來頭之用禁耕種樹疏鑿等節請嚴飭諸道從之○承旨李書九啓言宣惠廳郞廳朴宗珪奏對之際言辭顚錯擧措慌亂本院請推外無可施之罰何以爲之敎曰筵席擧措雖極可駭聞是錦陵之孫特軫不絕其祿之義姑先拿處以此昏憒之狀難責錢穀之職閑司相換